Dumitru "Take" Macri, primul fotbalist român nominalizat la "Balonul de Aur", a murit la 92 de ani
- Mădălina Sfrijan
- 20 martie 2024, 22:50
Dumitru "Take" Macri a fost una dintre legendele echipei Rapid. Fostul jucător era un ultim supraviețuitor care a jucat în echipa care făcea furori în '50. De altfel, Macri a fost primul român nominalizat la Balonul de Aur.
A murit Dumitru Macri. Anunțul făcut de Rapid
Regretatul jucător s-a stins din viață la 92 de ani. Pe 28 aprilie, fostul fundaș central ar fi împlinit 93 de ani. Dumitru Macri era ultimul supraviețuitor al echipei Rapidului din anii '50.
Acesta era stabilit la Paris, locul în care și-a petrecut ultimii ani din viață Dumitru Macri a jucat 221 de meciuri pentru Rapid, toate între anii 1950-1965. Totodată, fostul fundaș central a fost căpitanul echipei între 1952-1965. De-a lungul carierei sportive, acesta a reușit două promovări cu Locomotiva București. Prima a avut loc în anul 1952, iar a doua în 1955.
Mesajul clubului
"Suflarea alb-vișinie este în doliu, odată cu trecerea în neființă a lui Dumitru "Tache" Macri, unul dintre cei mai longevivi jucători ce au îmbrăcat tricoul Rapidului.
În vârstă de 92 de ani, Tache Macri s-a stins din viață la Paris, acolo unde a locuit.
Condoleanțe familiei și prietenilor!
#GaleriaDinCeruri. ", a fost mesajul publicat pe pagina oficială a clubului.
Dumitru "Take" Macri, legenda de la Rapid, primul român nominalizat la Balonul de Aur
Fostul fundaș central a câștigat Cupa Balcanică cu Rapid în 1964. Totodată, acesta a fost primul fotbalist român nominalizat la Balonul de Aur, în 1961.
Dumitru Macri a acumulat 10 selecții în echipa națională. El a fost antrenor secund la Rapid și la naționala U20 României, cu care a participat la celebra ediție din 1981, când echipa a obținut medalia de bronz. De asemenea, a activat și ca antrenor principal al naționalei Algeriei.
Macri a fost primul român nominalizat și votat pentru Balonul de Aur în 1961. Cu toate acestea, în anul respectib, trofeul a fost câștigat de italo-argentinianul Omar Sivori de la Juventus. Pe lista nominalizărilor s-au regăsit și alte nume celebre precum Yashin, Puskas, Di Stefano, Charlton și Eusebio.
Dumitru Macri a fost antrenor pentru CFR Timișoara, Rapid București, naționala Algeriei și Olt Scornicești. Fostul fundaș central a plecat din România în 1986. Acesta s-a stabilit împreună cu fiul lui la Paris.